ועדת הפנים והגנת הסביבה, כנסת 20, פרוטוקול מספר 416, 2017-06-05 11:00

דוד אמסלם: בוקר טוב לכולם, אני מבקש מכולם לשבת.

דוד אמסלם: אני מתכבד לפתוח את ישיבת ועדת הפנים והגנת הסביבה בשני נושאים.

דוד אמסלם: הראשון: מפגע סביבתי חמור כתוצאה מפעילות מפחמות בשטחי הרשות הפלסטינית A ו-B, ישיבת מעקב.

דוד אמסלם: הנושא השני: זיהום אוויר כתוצאה משריפות פסולת בשטחי הרשות הפלסטינית ובכל מיני אזורים ששם הם מטמינים את הפסולת שלהם וכחלק מהעניין להיפתר מזה הם שורפים את זה.

דוד אמסלם: אין לי בעיה שישרפו את זה רק הבעיה שלנו, שהציבור שלנו נפגע מזה כתוצאה מכל זיהום האוויר.

<אילן שדה: גם הציבור שלהם.

דוד אמסלם: אני לא נציג הרשות הפלסטינית, אני כאן נציג תושבי מדינת ישראל.

דוד אמסלם: נתחיל בנושא הראשון, אאפשר לאילן להתייחס לנושא.

דוד אמסלם: לפני כן אני רוצה לומר שני דברים.

דוד אמסלם: היום זה ה-5 ביוני, זה יום הסביבה הבינלאומי – לא שכיוונו אבל ככה זה יצא – אז הנושא מתאים ליום הבינלאומי.

דוד אמסלם: אנחנו בכנסת נציין את היום הזה ב-27 ביוני.

דוד אמסלם: הנושא של מפגע סביבתי כתוצאה מפעילות מפחמות הוא דיון שישי או שביעי כאן בוועדה.

דוד אמסלם: אני רוצה לומר לכם, שבשבועיים האחרונים אני מקבל מבול פניות מאנשים, אזרחים, כולל בשבת, שמתחננים אלי ולכן יזמתי את הדיון הזה.

דוד אמסלם: דרך אגב, מהם אני למד מה קורה, אני לא שואל, ברגע שה-ווצאפ שלי מתחיל לקפוץ אז מבין שיש בעיה.

דוד אמסלם: היו יומיים שהוא התחיל לקפוץ וכתוצאה מזה ביקשתי לקיים את הדיון הזה.

דוד אמסלם: אני אעביר את רשות הדיבור לאילן וליצחק, שהובילו את העניין מתחילת הדרך.

<אילן שדה: בוקר טוב, כמוך, גם אני באמצע הלילה ולקראת בוקר מקבל את אותם צפצופים: לא ישנו הלילה, וזה בעדינות כי אחרים אומרים, אם אנחנו לא ישנים אז נעיר גם אותך.

<אילן שדה: מצד שני אני יכול לומר, היינו בסיור עם המינהל וראינו את מה שנעשה, הריסת 410 המפחמות ומחסנים, בהחלט עשייה מרשימה שנעשתה בשטח ועל זה כמובן אנחנו מודים.

<אילן שדה: ראינו גם את המפחמה כביכול אקולוגית שצריכה לעבוד, את הניסיונות שנעשים בנושא הזה, לא שזה הרשים אותנו כי עדיין זה לא נראה טוב אבל הלוואי וזה ייראה טוב.

<אילן שדה: מצד שני, שבוע ימים אחרי זה אני מתחיל לקבל מחדש את הצפצופים, אומרים יש ואין, אחרי זה מאתרים 10 ואתמול אתרו 23 מפחמות.

<אילן שדה: כלומר, הנושא הזה ממשיך להטריד את התושבים באזור בצורה נוראית כאשר מה שהיינו רוצים לשמוע פה היום, אני מבין שזה מגיע לצבא, עושים, בסדר, כל הכבוד, השאלה, חומר הגלם, האם תפסו חומרי גלם של ניסיונות להעביר?

<אילן שדה: האם תוקפים את כל מה שנעשה?

<אילן שדה: האם אנשים נתפסים ומקבלים את העונשים?

<אילן שדה: יכול להיות, שחלק מהמפחמות עובדות על עצים שהסתירו אותם.

<אילן שדה: האם אוכפים את הדברים האלה?

<אילן שדה: אלה הדברים שהיינו רוצים לשמוע בישיבת מעקב.

<אילן שדה: אם זה דמדומים והסוף של מה שהיה, בסדר, נעבור את זה, אבל צריך לראות ולשים לב שזה לא יתחדש.

<אילן שדה: נשמח לשמוע מה נעשה בנושא הזה.

<אילן שדה: נכון להיום, זה בלתי נסבל.

<אילן שדה: בכמה יישובים זה בלתי נסבל ואי אפשר לחיות.

<יצחק קשת: בוקר טוב לכולם.

<יצחק קשת: כמו שדיבר יושב ראש הוועדה, זה נושא שנדון מזה כברת דרך ארוכה, בהובלתו של היושב ראש, ואילן שדה באזור שלנו.

<יצחק קשת: מה שנעשה לעומת השנה שעברה, שבכלל המינהל האזרחי לא היה בפנים, אז התקדמנו מאוד לעומת מה שהיה בשנה שעברה.

<יצחק קשת: יחד עם זאת, השורה התחתונה, אנחנו נמצאים היום בסיטואציה בעייתית, שאנחנו לא יודעים להצביע אם זה נקודה כזאת או אחרת.

<יצחק קשת: מדי יום אנחנו חווים את זה בצורה מתגברת ובלתי נסבלת ולא מאפשרת לחיות בסביבה.

<יצחק קשת: יש אנשים שמחליטים לא להיות בסביבה.

<יצחק קשת: יש אנשים עם ילדים בעלי בעיות נשימה שמחליטים לצאת מהעיר ולא להיות בתוך האזור, או שסוגרים חלונות משעה מסוימת, מה שנקרא שעת עוצר, משעה מסוימת בערב סוגרים חלונות עד למחרת.

<יצחק קשת: יש דברים שנסבלים ויש דברים שהם בלתי נסבלים מבחינת אוויר שהוא הדבר הכי בסיסי שלנו.

<יצחק קשת: יושב ראש הוועדה קידם את הנושא בצורה יוצאת מן הכלל, זה לא שאנחנו נמצאים בסיטואציה של השנה שעברה, ממש לא, רק הנקודה היא, שאנחנו צריכים לראות איך אנחנו מתקדמים.

<יצחק קשת: נקודה נוספת שזיהינו, שזה קיים גם בתוך שטח ישראל.

<יצחק קשת: חשוב מאוד שלא נהיה במצב של פינג-פונג, הציבור מתעורר ומעיר אותנו, צריכה להיות רוטינה סדורה של הצבא, של המינהל האזרחי שעושה את זה באופן שוטף כל הזמן כדי שהדבר הזה לא יחזור על עצמו, כדי שנוכל לבוא עם בשורה לציבור, חבר'ה, הדבר הזה מטופל מאל"ף ועד ת"ו.

דוד אמסלם: תודה רבה.

דוד אמסלם: מישהו נוסף רוצה להתבטא?

דוד אמסלם: אני מדבר רק על המפחמות, עוד מעט נעבור לנושא השני.

<שימי אליאל: אתם מדברים על החלק הצפוני של אזור השרון.

<שימי אליאל: אני מדבר על שטח שריפות פירטיות שמזיקות ופוגעות במאות אלפי אנשים בשטח שבין אזור פתח תקווה אלעד לבין קלנסואה, שריפות פירטיות שפוגעות גם בכפרים ובתושבי איו"ש וגם בתושבי מדינת ישראל.

דוד אמסלם: שימי, עוד מעט אעבור לנושא השני.

דוד אמסלם: כרגע אני רוצה לשמוע את התושבים בנושא המפחמות.

דוד אמסלם: בבקשה, חבר'ה שגרים באזור חריש, באזור כרכור פרדס חנה, נמצאים פה?

דוד אמסלם: חגי, תן לנו דוח מצב, תאר לנו מה אתם עוברים בשבוע שבועיים האחרונים.

<חגי פלמר: אתחיל בשבח, בניגוד לעבר, לשמונה השנים שעברו, התופעה השנה טובה יותר.

<חגי פלמר: זה מתבטא בכך כי יש הירתמות גדולה וזמינות של כל הגורמים, החל מהמינהל האזרחי, משרד החקלאות וכולם.

<חגי פלמר: כשהריח מופיע, יש למי לפנות ויש גם טיפול.

<חגי פלמר: ראינו את זה אתמול, 23 מפחמות, 200 טון גזם.

<חגי פלמר: אולי זו סיטואציה מסובכת יותר כי אם עד לא מזמן לא היה עם מי לדבר, היום מדברים, פועלים אבל דה-פקטו בפסח אי אפשר לשבת, בשבועות אי אפשר ללמוד תיקון ליל שבועות כל הלילה כי אתה לא מסוגל לשבת בבית הכנסת, אתה מקפל את הילדים שלך בשעה אחת בלילה ואומר להם לכו הביתה כי אי אפשר להיות בחוץ.

<חגי פלמר: המציאות היום, כמי שיכול להסתכל בפרספקטיבה של 12 שנה במצפה אילן, שמונה שנים מפגע מפחמות, המציאות היא טובה יותר.

<חגי פלמר: כמות העשן מבחינת מצפה אילן, מה שהיה פעם הוא לא מה שקורה היום, אבל עדיין לא פתרנו את הבעיה.

<חגי פלמר: מה שהיה פעם הוא לא מה שקורה היום.

<חגי פלמר: עדיין לא פתרנו את הבעיה, עובדה שאתמול מצאנו 200 טון גזם, זה אומר שהמטרה של גזם נכנס לא הושג, עדיין יש מפחמות שפועלות בשטח ועדיין יש עשן שמגיע בלילות וכשהוא מגיע בלילות בערב שבת, יוצאים דקה לנער את המפה וחוזרים הביתה כי כולנו מסריחים מריח של עשן.

<חגי פלמר: לכן המעקב הוא חשוב והטיפול און-ליין כל הזמן הוא חשוב.

<חגי פלמר: חשוב מאוד לראות איך גומרים את הסיפור של הגזם ודואגים לכך שלא ייכנס יותר גזם וייתן להם את האפשרות היחידה דרך אגב בשטחי איו"ש לעשות מפחמות, כי אם לא נכנסים את הגזם לא תהיה להם יכולת לייצר מפחמות עם פחמים כי אין להם את סוג העצים הזה בשטחי איו"ש.

<חגי פלמר: אז אני מתחיל בשבח, אומר שהמצב ביחס לשנים קודמות הוא טוב יותר, לא פתרנו את הבעיה ואולי זו מציאות קצת סבוכה יותר כי אנחנו יושבים פה ולא מצליחים להבקיע אבל יש לפחות עם מי לעבוד וצריך להמשיך בכל הכוח לטפל בדבר הזה ולא להפסיק לרגע, לא לישון לרגע ולחשוב שהגענו למנוחה ולנחלה כי דה-פקטו יש ריח מסריח ומזוהם.

דוד אמסלם: תודה רבה.

דוד אמסלם: עוד מישהו רוצה לדבר על המפחמות?

יעל כהן-פארן: אני, אני גם תושבת האזור.

יעל כהן-פארן: אני מקבלת את מה שחגי אומר, שהמצב קצת יותר טוב, אבל עדיין לא טוב.

יעל כהן-פארן: המצב השבוע היה מצב בלתי נתפס ואז גילינו שהיה עוד מפגע והוא טופל, עוד שריפה של גזם בתוך שטחי מדינת ישראל שקרתה של בערה בתלמי אלעזר, לקח שבוע לטפל בה אבל הוא טופל.

יעל כהן-פארן: בתקופה הזאת היו גם מפחמות וגם מתלמי אלעזר, כל כיוון של רוח, אנשים בפרדס חנה כרכור נחנקו ברמות שאני לא יכול לתאר - - -

<אילן שדה: ושריפה גם בפרדס חנה.

יעל כהן-פארן: נכון, היתה גם שריפה בפרדס חנה, שריפת קוצים אחרי ל"ג בעומר.

יעל כהן-פארן: בקיצור, מכל הכיוונים אנשים ישבו בבית סגור לגמרי וכאילו הדליקו מדורה בבית, זה היה המצב.

יעל כהן-פארן: התחושה שלי עם המפחמות שזה חתול ועכבר.

יעל כהן-פארן: יושב כאן בני אלבז, שאני נמצאת אתו בקשר, אני מודה על ההיענות המהירה של בני אלבז ושל המינהל האזרחי, אבל זה כאילו לא עשינו כלום, באים סוגרים ותוך כמה ימים זה קורה שוב.

יעל כהן-פארן: השאלה היא, מה עושים?

יעל כהן-פארן: עשינו את הצווים, את כל הרגולציה של ההסדרה שלא להעביר גזם.

יעל כהן-פארן: אבל איכשהו זה כן מגיע, לא מצליחים לעצור את זה.

יעל כהן-פארן: אני רוצה לשאול את המינהל, מה הנהלים שלהם?

יעל כהן-פארן: איך אתם מתמודדים, האם זה רק כשזועקים, זועקים, זועקים ושולחים SMS מפרדס חנה אז מתחילים לבדוק מה קורה, או שיש נוהל קבוע לצאת, להעמיד תצפיתנים, להעמיד רחפנים ולראות מה המצב?

יעל כהן-פארן: ברגע שיש מפחמה אחת לא צריך לחכות שיהיו 10 ו-20.

יעל כהן-פארן: הבוקר היה בוקר ראשון שיכולתי לפתוח חלונות בבוקר.

יעל כהן-פארן: זה המצב התמידי, שאי אפשר לפתוח חלון בבוקר.

יעל כהן-פארן: אתה יודע אדוני היושב ראש, אנשים רוצים לעזוב את האזור.

יעל כהן-פארן: אנשים שואלים אותי אם לעבור, אנשים קנו בית ולא עוברים, האזור מתחיל להיתקע מבחינת הפיתוח שלו.

יעל כהן-פארן: אני חשה את זה ממש בפניות שפונים אלי מהציבור וזה מאוד קשה.

יעל כהן-פארן: גם אני באופן אישי שואלת איפה אני מגדלת את הילדים שלי?

יעל כהן-פארן: עזבתי את תל אביב כדי לגדל אותם במקום קצת יותר נקי, אבל מה קורה פה?

יעל כהן-פארן: אנחנו חייבים לחשוב ואני שואלת את המינהל איפה העבודה היום יומית מול הפלסטינים ומול מה שקורה שם?

טלב אבו עראר: אני חושב שהמשרד לאיכות הסביבה מתבקש לעשות כאן סדר.

טלב אבו עראר: האמת היא, שיש תלונות מכל הצדדים, אפילו מהרשות הפלסטינית.

טלב אבו עראר: אני חושב, שאין מניעה שיהיה תיאום סביבתי כמו שיש תיאום ביטחוני.

טלב אבו עראר: זה אפשרי.

טלב אבו עראר: אבל לפני שנלך רחוק ונגיע לרשות הפלסטינית, בוא נדבר על הקו הירוק.

טלב אבו עראר: אצלנו, במיוחד בנגב, ביישובים הערביים הבדואים, ברוב היישובים שם אין אתר פסולת.

טלב אבו עראר: אני יכול לספר לכם מה קרה אתמול, יש אצלנו מחצבה נטושה, בכביש 25 היתה שריפה ענקית לכן הזעקנו את כיבוי האש, את המשרד לאיכות הסביבה אבל אף אחד לא היה מוכן לענות.

טלב אבו עראר: היה ויכוח ביניהם מי המוסמך לקבל ועל מי מוטלת האחריות.

טלב אבו עראר: בקושי הוצאתי כבאית אחת שהגיעה למקום ולא השתלטה על האש שם.

טלב אבו עראר: מה זה זיהום, זה ממש חנק את האנשים.

טלב אבו עראר: עד שהתקשרתי לראש מועצת נוה מדבר, בהזדמנות זאת אני רוצה להודות לו, שהוציא שני שופלים ורצה לטמון את האשפה כדי שזה לא יפריע לאנשים.

טלב אבו עראר: לכן מה שאני מבקש, להנגיש נקודות לאשפה וגם לתת הסברה לאנשים איך להשתמש בזה.

טלב אבו עראר: בנוסף, להפריד אשפה, נייר בצד, בקבוקים בצד.

טלב אבו עראר: המשרד לאיכות הסביבה צריך לעשות את הדברים עוד לפני שנגיע לרשות הפלסטינית.

טלב אבו עראר: הרשות הפלסטינית, טלפון אחד מדוד אמסלם אולי יענו שם.

טלב אבו עראר: הרי יש תיאום.

טלב אבו עראר: יש תיאום וכולנו יודעים שיש תיאום.

יעל כהן-פארן: יש רק תיאום ביטחוני.

טלב אבו עראר: צריך לדאוג לכל הציבור בארץ, ערבים כיהודים, זה מה שחשוב לי.

דוד אמסלם: תודה טלב, אנחנו נקיים דיון נוסף במיוחד לגבי הנגב, הבטחתי לך שגם נסייר שם, נעשה זאת.

<תומר ישראל: בוקר טוב, תומר ישראל, עמותת ירוק עכשיו.

<תומר ישראל: אני רוצה לומר ולהזכיר, שהתפקיד של המינהל האזרחי הוא יישום מדיניות הממשלה.

<תומר ישראל: עד היום כשפנינו בנושאים של המפחמות קיבלנו תשובה שזה בלתי אפשרי, אי אפשר לעשות שום דבר בשטח B.

<תומר ישראל: מסתבר, כמו ששמענו פה שזה אפשרי ונכנסים כשצריך.

<תומר ישראל: אם כך, אם מדיניות הממשלה היא לטפל בנושא אז הטיפול צריך להיות כמו שצריך כי יש את הגושפנקא החוקית שלכאורה לא היתה עד היום.

<תומר ישראל: אני מסכים עם חבר הכנסת טלב אבו עראר שיש פה צורך בתיאום, אבל אם אין עם מי לתאם, אם יש סירוב לתיאום, זה לא צריך לאפשר את המשך המפגע.

דוד אמסלם: תודה.

דוד אמסלם: ברשותכם, הייתי רוצה לשמוע את ישראל דנציגר מנכ"ל המשרד להגנת הסביבה.

דוד אמסלם: הייתי רוצה להתחבר למה שאמר אילן.

דוד אמסלם: בזמנו חילקנו את זה לשני טקטים, אחד זה הגזם שלא יגיע, והנושא השני, אם הגיע, איך מטפלים במפחמות.

דוד אמסלם: שני דברים שהפרדנו אותם.

דוד אמסלם: אני מניח שאם היו 25 מפחמות או 30, אז חומר גלם הגיע אליהם.

דוד אמסלם: אז או שהם עדיין עובדים על המלאים שיש להם ואז זה מנחם אותי.

דוד אמסלם: ואם הם מקבלים מישראל אז מה עשינו?

דוד אמסלם: הרי בסופו של דבר הפרצה קוראת לגנב וגנב כשקוראים לו הוא בא.

<ישראל דנציגר: בוקר טוב, אתייחס אחרי זה לכל נושא של השריפות בשטחים פתוחים, גם ביהודה ושומרון וגם בשטחי ישראל, נושא כבד מאוד.

<ישראל דנציגר: אני קודם כל אגע בנושא המפחמות בצורה ממוקדת.

<ישראל דנציגר: אנחנו אחרי עשר שנים שהתושבים סבלו, לפני שנה לקחנו הובלה בנושא הזה, רתמנו את כל גופי הממשלה ויצאנו למה שאני מגדיר לא פחות ממלחמה.

<ישראל דנציגר: אני חושב שתיארתם את זה פה בצורה מדויקת, השתפרנו מאוד אבל זה עדיין בלתי נסבל.

<ישראל דנציגר: בחודשים הראשונים של העונה אפילו היה נראה שפתרנו את הבעיה, אבל בשבועות האחרונים - - -

יעל כהן-פארן: כי זה היה בחורף, בחורף הם לא מפעילים את המפחמות.

<ישראל דנציגר: לא בחורף.

<ישראל דנציגר: בחודשיים הראשונים של העונה היה נראה שהמצב חיובי.

<ישראל דנציגר: לצערי בשבועות האחרונים חזרו עליהם המפגעים ואני אומר שוב, זה בלתי נסבל ואני אישית והמשרד שלי לא נרפה מהמלחמה הזאת עד שננצח.

<ישראל דנציגר: אני בכוונה משתמש במונחים האלה כי זה מה שזה.

<ישראל דנציגר: עכשיו נעדכן במאמצים.

<ישראל דנציגר: התכנית ששמנו היא תכנית שהיו לה שלושה מאמצים עיקריים, מאמץ ראשוני הוא מאמץ של להסיר את המפחמות על ידי מאמץ צבאי – אני אעדכן עוד רגע.

<ישראל דנציגר: מאמץ שני זה הגבלת כניסה של גדמים לשטחי יהודה ושומרון – נעדכן עוד רגע.

<ישראל דנציגר: והדבר האחרון זה מניעה של ייבוא פחמים לשטחי מדינת ישראל בשביל להוריד את ההיצע והפעילות המסחרית.

<ישראל דנציגר: בהיבט של הפעילות הצבאית אני חייב לפתוח ולומר פה תודה גדולה לשר הביטחון שנענה לבקשתי.

<ישראל דנציגר: לא היה אז שר להגנת הסביבה אז נאלצתי לעשות זאת לבד והוא נענה לבקשתי.

<ישראל דנציגר: רמ"א - ראש המינהל האזרחי גם כן נרתם בצורה חסרת תקדים, נכנסו לשטחי יהודה ושומרון, הסירו מאות מפחמות, פינו הרבה ערימות של גדמים ובעצם ניקו את השטח בגזרת יעבץ זביידה פעם ראשונה וזה באמת הביא איזשהו ניקיון ראשוני זמני לדברים.

<ישראל דנציגר: מאז יש קשר - שלא היה לפני כן במדינת ישראל - בין המשרד להגנת הסביבה, התושבים והמינהל האזרחי, עם תגובה מאוד מהירה של המינהל האזרחי לכל דבר שצץ ואני חושב שעל זה מגיעה להם תודה מאוד גדולה, כולל פעילות מניעה סדורה של העלאת רחפנים, סיורים בשטח של פלוגות וכוחות של המינהל האזרחי.

<ישראל דנציגר: אני מקפיד להרים טלפון ולוודא עם רמ"א – ראש המינהל האזרחי - שהם מסיירים בשטח, מאתרים מפגעים ופועלים.

<ישראל דנציגר: חשוב להגיד, שבהיבטים הגאו פוליטיים המשימה לא פשוטה, שר הביטחון כל פעם מתחבט בסוגיות האלה בהיבטים יותר רחבים של היחסים שלנו עם שכנינו וכל פעם מאשר מחדש אבל זה בהחלט דבר לא פשוט ועבודה יום יומית.

<ישראל דנציגר: אני רוצה להגיד שוב תודה רבה למשרד הביטחון ולמינהל האזרחי.

<ישראל דנציגר: לא נעשתה אכיפה אזרחית בשטחי B מעולם, מאז הסכמי אוסלו, עד שהפעלנו את זה לפני שנה ועל זה צריך להגיד תודה.

<ישראל דנציגר: אני מקווה מאוד שהקשר הזה ימשיך בצד של הפעילות הצבאית.

<ישראל דנציגר: אין לי אלא דברים מחמיאים להגיד לכוחות הביטחון בנושא הזה.

<ישראל דנציגר: מוביל אותי למאמץ השני והוא מאמץ הגבלת הגדמים.

<ישראל דנציגר: אפתח ואומר שהתחלנו במהלך, יש מערכת שעובדת ואפרט אותה עוד רגע, היא עדיין לא הרמטית, היא עדיין לא פועלת עד תומה ואנחנו בתחילה של מהלך ששמנו את כל היסודות במקום.

<ישראל דנציגר: אני מקווה מאוד שבחודשים הקרובים נגיע לתוצאות יותר טובות.

<ישראל דנציגר: מה שעשינו פה זה מגוון פעולות מאוד רחב אז אעבור עליהן במהרה בשביל לא להלאות אתכם ולשעמם אתכם אבל כל אחת מאחוריה היה הרבה עבודה, גם של הוועדה הזאת, גם של משרד המשפטים גם של משרד הכלכלה, גם של משרד האוצר, גם של משרד החקלאות, צביקה נתן עבודה מאוד משמעותית וכמובן גם של משרדי.

<ישראל דנציגר: שאף אחד לא ייעלב אם לא ציינתי את שמו כי הרשימה ארוכה.

<ישראל דנציגר: העברנו פה תקנות האוסרות על חקלאים לכרות מטעים בלי רישיון ובלי רישיון הובלה לאתרים שהם מוסדרים.

<ישראל דנציגר: הדבר הזה כבר קיים ונמצא בשטח.

<ישראל דנציגר: הקמנו מערך מחשוב שקולט את כל בקשות הרישיונות האלה ברחבי מדינת ישראל, עובד היום, קיים, אני אישית הלכתי לבדוק אותו, מורץ על ידי משרד החקלאות.

<ישראל דנציגר: משרד החקלאות מינה פקידי חקלאות ייעודים, שלושה במספר, לכל המחוזות הרלוונטיים, בשביל שיעסקו בכל הרישוי של כריתת מטעים ויוודאו שהגדמים הולכים למקומות מוסדרים.

<ישראל דנציגר: זה קיים ועובד.

<ישראל דנציגר: בתחום הפיקוח והאכיפה גויסו שלושה פקחים על ידי משרד החקלאות, הוכשרו, מחכים להסמכה של שר החקלאות בבקשת השר להגנת הסביבה כדי שייכנסו לפעולה מידית.

<ישראל דנציגר: אני בטוח שזה יעזור להדק את החגורה על המערך שאנחנו עושים עכשיו וזה ייקרה בימים הקרובים.

<ישראל דנציגר: במקביל הוצמדו פקחי משטרה ירוקה אל המחוזות של משרד החקלאות בשביל שיוכלו לקבל אינדיקציות מאנשי משרד החקלאות על חקלאים שלא כורתים ברישיון, לא מובילים אל המקומות המוסדרים והדבר הזה כבר קיים ועובד.

<ישראל דנציגר: במקביל יש מכרז באוויר לעוד שישה פקחים ליחידה ייעודית לאכיפה של אותם רישיונות.

<ישראל דנציגר: אנחנו מעריכים שבחודש הקרוב נוכל להתחיל להפעיל את אותם פקחים.

<ישראל דנציגר: גם זה יוודא שאנחנו לא רק שמים מערכות אלא אנחנו גם מפקחים ואוכפים על אותם חוקים.

<ישראל דנציגר: בנוסף, אנחנו מגדילים את יחידת דוד במעברים בעוד שישה פקחים – גם זה אושר, באוויר וייקרה בחודש הקרוב.

<ישראל דנציגר: כל הדברים האלה יביאו לזה שמערך שהקמנו בשנה האחרונה ויושם מבחינה תקציבית ומבחינה תהליכית, יקבל גם בקצה שלו פיקוח ואכיפה טוב יותר ולכן אני מקווה שיחנוק את תנועת הגדמים לשטחי יהודה ושומרון.

<ישראל דנציגר: במקביל, יצאו תמיכות וכבר בפעולה למרסקות גזם, שנתמכו על ידי משרד החקלאות ועובדות בשטח.

<ישראל דנציגר: לדוגמה, חברת מהדרין היום רק מרסקת את הגדמים שלה בשטח.

<ישראל דנציגר: לפני שנה הם הלכו ליעבץ.

<ישראל דנציגר: מתחמי קליטת גדמים – זכו ארבעה, יש לי מחסור בצפון, אני עכשיו עושה תיקון להחלטת ממשלה כדי לאפשר להקים מתחם גם בצפון שיהיו אותם מתחמים שאפשר יהיה להביא אליהם את הגדמים.

<ישראל דנציגר: זכו ב"קול קורא" שישה מפעלים לטיפול בגדמים.

<ישראל דנציגר: אחד התחיל לפעול כבר במהלך החודש הקרוב ועוד חמישה במהלך השנה הקרובה.

<ישראל דנציגר: זאת אומרת, שלכל המערך והתהליך יש היום לאן הגדמים יכולים להגיע בצורה זמנית, ובעתיד יהיו מקומות שיוכלו להפיק אנרגיה מאותם מקומות.

<ישראל דנציגר: אנחנו בתהליכי הסברה לחקלאים, כולל כנסים, כולל רצף של סרטונים שייצא בקרוב.

<ישראל דנציגר: כל הדברים האלה יחדיו מביאים אותי חזרה למה שתיארתי בהתחלה.

<ישראל דנציגר: שמנו מערכת, היא בתחילת דרכה ובתחילת עבודתה, ככל שתשתכלל יותר, ככל שנמצא בה את הפרצות ונתקן אותם אני מעריך שנוכל להביא תוצאות יותר טוב ויזרמו פחות גדמים לשטחי יהודה ושומרון ונצטרך פחות להסתמך על הפעילות הצבאית והמינהל האזרחי כדי להגיב אלא לעשות מניעה במקור.

<ישראל דנציגר: חשוב גם לזכור, שיש מצבורים של גדמים ביהודה ושומרון שעדיין קיימים ועדיין מוסתרים מאתנו.

<ישראל דנציגר: מי שעוקב, אני עוקב מקרוב, כולל ביקורים שלי בפעילויות של המינהל האזרחי, מהצד השני, השכנים שלנו נהיו יותר מתוחכמים בעקבות הפעילות שלנו, מסתירים את המפחמות בתוך מטעים, מסתירים את הגדמים בתוך מוסכים, סככות וכו' וכו' אז זה הופך להיות הרבה יותר קשה אבל המינהל האזרחי ממשיך לעבוד.

<ישראל דנציגר: זה מאמץ הגבלת תנועת הגדמים שאני מגדיר אותו כ"יושמו התשתיות", התחיל התהליך, יש עוד דרך עד שהוא ייסגר הרמטית.

תמר זנדברג: אתה יכול להגיד מה מזה כבר קרה?

<ישראל דנציגר: אני אחזור עוד פעם כי אמרתי.

דוד אמסלם: לא, אתה לא תחזור.

תמר זנדברג: זה אולי עתידי, שיגיד מה כבר קרה.

דוד אמסלם: אני הבנתי הכול, אני אסכם.

<ישראל דנציגר: אני אמרתי בצורה ברורה.

יעל כהן-פארן: אדוני, הוא אמר מספר של שישה, שלושה פקחים, השאלה היא מה הסכום הכספי?

תמר זנדברג: הוא מתאר דבר כללי, אדוני היושב ראש, איפה אנחנו עכשיו בתהליך הזה?

דוד אמסלם: הבנו את הכול, אני אסכם.

<ישראל דנציגר: אני אחזור עוד הפעם.

דוד אמסלם: לא, אתה לא תחזור.

דוד אמסלם: חברת הכנסת זנדברג, שמעתי את השאלה, אני אענה לך בסוף.

דוד אמסלם: בבקשה.

<ישראל דנציגר: יש מאמץ שלישי, מאמץ לאסור על ייבוא של פחם לשטחי מדינת ישראל, מאמץ שלא צלח, לא משרד המשפטים ולא משרד הכלכלה מצאו את הדרך המשפטית לאשר את הדבר הזה.

<ישראל דנציגר: נכון לרגע זה הוא מאמץ שלא צלח, אם תרצה חברת הכנסת זנדברג שאחזור ואפרט מה עובד ומה לא, למרות שתיארתי בצורה מדויקת, אשמח.

דוד אמסלם: לא, לא.

דוד אמסלם: תודה רבה למנכ"ל המשרד להגנת הסביבה.

דוד אמסלם: בגדול מה שאני מבין, מבחינתנו אני מבין שהנושא של הפיקוח עדיין בתהליך ועוד לא נכנס לביצוע.

דוד אמסלם: אנחנו מדברים על כ-15 פקחים.

דוד אמסלם: כל עוד זה לא נכנס לביצוע, מבחינתנו אין פיקוח, אנחנו נמצאים בתהליך.

תמר זנדברג: איפה בתהליך?

דוד אמסלם: הוא אמר, תוך חודש בעזרת השם הכול יהיה בסדר.

תמר זנדברג: זה לא רציני, מה זה תוך חודש הכול יהיה בסדר?

תמר זנדברג: אדוני היושב ראש, אתה המוביל כאן ישיבות, זאת הישיבה אולי החמישית או שישית בנושא הזה על פני שנה.

תמר זנדברג: עברנו חורף, עכשיו מתחיל הקיץ, המצב כבר אנחנו שומעים מהשטח מתחיל להתדרדר מבחינת הריחות.

תמר זנדברג: יש פה תהליך, אנחנו מבינים את זה, אבל השאלה היא, איפה אנחנו נמצאים בתהליך?

תמר זנדברג: אי אפשר להגיד עד עכשיו לא קרה כלום, תוך חודש הכול יוסדר.

דוד אמסלם: המנכ"ל אמר שתוך חודש בעזרת השם יש איוש של המשרות.

דוד אמסלם: זה מה שהוא אמר, אני עכשיו לא מערער.

דוד אמסלם: אחרי זה אגיד לך מה אני עושה בהמשך.

דוד אמסלם: אני מבין שהפיקוח לא קיים.

דוד אמסלם: כרגע, אנחנו נסמכים בעיקר על הפעילות שצה"ל עושה.

<אורי מנדס: המינהל האזרחי.

דוד אמסלם: המינהל האזרחי.

<אורי מנדס: יחידת הפיקוח של המינהל האזרחי והיחידה לאיכות הסביבה של המינהל האזרחי.

דוד אמסלם: מצוין.

דוד אמסלם: אז אני מתחבר אליכם בהיבט הזה שגם פה אחת השאלות שנשאלו, איך אתם פועלים בגדול, אחרי שאתם מקבלים תלונות או שיש לכם משהו בשוטף?

<אורי מנדס: הפעילות שלנו לא ממתינה לתלונות של התושבים.

<אורי מנדס: כמי שמבקר לא מעט במצפה אילן ובריחן אני ער לדברים האלה ולתלונות שקיימות והמפגעים אכן ירדו.

<אורי מנדס: פעילות של 50-60 שנה שמתקיימת במפחמות האלה, מאות אנשים שהתפרנסו מהדבר הזה וקיבלת כאן סקירות ארוכות על הדבר הזה, אפילו אלפים במעגל שני או שלישי שהתפרנסו מזה.

<אורי מנדס: כן, יש סביב הסיפור הזה הרבה מאוד כסף.

<אורי מנדס: הפעילות שהתחילה בשטחי B בנובמבר נשאה פרי, לא מספיק כמו שראינו בשלושה שבועות האחרונים ולקראת יום העצמאות אצלנו עם הצריכה המוגברת והרצון לפחמים.

<אורי מנדס: גדמים שהם גדמי הדרים מגיעים משטחי ישראל, הם לא מגיעים משטחי יהודה ושומרון - - -

דוד אמסלם: עדיין מגיעים?

<אורי מנדס: עדיין מגיעים.

<אורי מנדס: העץ שממנו עושים פחמים הוא הדרים בעיקר והדרים כמעט ולא קיימים באזור יהודה ושומרון.

<אורי מנדס: למרבית התושבים ניתן מענה באמצעות תעסוקה חלופית בישראל או במיון פחמים שמגיעים בייבוא.

<אורי מנדס: יש היום ייבוא מוגבר של פחמים מרוסיה, ממצרים ומקומות נוספים.

<אורי מנדס: ואותם אלה שעסקו בעבר בהבערה, עוסקים היום הרבה מאוד במיון ואריזה.

<אורי מנדס: הפעילות היא רציפה, היא לא תמיד מספקת, היינו שמחים לעשות הרבה יותר, אנחנו עושים כמיטב יכולתנו.

<אורי מנדס: הפעילות שנעשתה אתמול שעדכנת עליה היא פעילות על בסיס מודיעין שנאסף במשך שבועיים.

<אורי מנדס: את אותם רחפנים שתיארתם ושהפעלנו, משהו שנעשה כבר לפני שבועיים עם איתור המקומות.

<אורי מנדס: נדרש לעשות עוד, כוחנו במותנינו ונמשיך לעשות, אנחנו במעקב רציף.

<בני אלבז: מי שיודע, כשהתחלנו את המהלך, היה כאן למעלה מ-400 מפחמות, כמו שראש המועצה אמר, הגענו למצב, שאני עונה 24 שעות ביממה לכל הפונים אלי, כולל חברי כנסת, כולל התושבים, גם אם יש 100 פניות יום ולילה, אני עונה לכולם.

<בני אלבז: אני ער ושותף להרגשה ולדרך שכל אחד מרגיש.

<בני אלבז: דבר שני, עד לפני שבועיים לא היה ריח של מפחמות, לא היו מפחמות.

<בני אלבז: לקחתי לסיור את כל הגורמים שנמצאים פה, כולל ראש המועצה, כולל נציג התושבים, כולל עיריית חדרה, הם היו אתי בסיור וראינו בשטח שאין מפחמות, המקום נקי.

<בני אלבז: אבל הפלסטינים לא ישנים והם רוצים להרוויח, זה עסק שמרוויח הרבה כסף ותמיד יש ישראלים שרוצים למכור.

<בני אלבז: חלק מהגדמים שהיו פה היו חלק של גדמים חדשים שהגיעו לתחומי ישראל.

<בני אלבז: חלק גדול גם היה מתחומי איו"ש שנשאר שם והוחבא בין השדות.

<בני אלבז: אנחנו פה הורדנו השבוע את כל ה-23 מפחמות.

<בני אלבז: הלילה לא קיבלתי אפילו תלונה אחת מאף אדם, שבדרך כלל אני מקבל 20-30 תלונות, לפעמים גם 50 תלונות.

<בני אלבז: הלילה לא קיבלנו תלונות.

<בני אלבז: 23 מפחמות חוסלו, 200 קוב של עץ הוחרמו וחולטו לכיוון שלנו.

<בני אלבז: במקביל, אני מזכיר לכולם, ש-7,000 אנשים מתפרנסים מהמפחמות האלה, מעגל גדול.

<בני אלבז: המינהל האזרחי הוביל וסידר אישורי כניסה ועבודה לישראל להרבה מהתושבים שם כדי ליצור אלטרנטיבה חלופית לעבודה.

<בני אלבז: אנחנו מביאים מפחמות לארץ, מפחמה הולנדית, תגיע מפחמה מאוד מיוחדת, אומרים שהיא עומדת בתנאים הכי מחמירים של איכות סביבה.

דוד אמסלם: בגדול זה לא דיון ראשון שאנחנו עושים.

דוד אמסלם: הדיון הקודם היה לפני ארבעה חמישה חודשים.

דוד אמסלם: חבר'ה, אנחנו צריכים לזוז בקצב יותר טוב.

<בני אלבז: שמנו שם מפחמה, לקחתי את כולם לראות - - -

דוד אמסלם: אז אמרת לנו אריאל, פיקוח, אללה, עבדאללה, מה שאתה לא רוצה.

<בני אלבז: היא עובדת.

דוד אמסלם: אבל מה קורה?

<בני אלבז: עד שלא תהיה ברמת זיהום של נר, עוד לא סיימנו את העבודות.

דוד אמסלם: זאת אומרת, אתם עדיין בפיילוט של ניסויים.

<בני אלבז: אנחנו עוד לא סיימנו את העבודות, יש עוד איזה תקציב מסוים - - -

דוד אמסלם: חבר'ה, אני מבקש שקט, לא מדברים פה בקהל מתי שרוצים.

<בני אלבז: דודי, מה שהובלת יישר כוח, בזכותך - - -

דוד אמסלם: אני לא שם, תתקדם.

דוד אמסלם: שאלתי, מתי לדעתך - - -

<בני אלבז: אני מאמין שתוך חודשיים המפחמה הזאת תצא לפועל אבל רק אם היא תעמוד בתנאים שלי, ברמת זיהום של נר - - -

דוד אמסלם: הבנתי.

דוד אמסלם: אתה אומר שאתה צריך עוד חודשיים כדי לבדוק אותה ואז תסיק את המסקנות אם היא בסדר או לא בסדר?

<בני אלבז: נכון מאוד.

דוד אמסלם: הבנתי.

דוד אמסלם: כלומר, אם אני מסכם מה שאומרים המינהל האזרחי, אתם אומרים בגדול, אנחנו מתעסקים במפחמות לאחר שהגדם כבר הגיע פנימה ואין מה לעשות, אנחנו מפרקים את מה שאנחנו מאתרים, אני מבין שאתם מאתרים את זה על בסיס - - -

<בני אלבז: כל שבוע אנחנו עושים סיור במקום, שיהיה ברור, סיור בשטח.

דוד אמסלם: ובמקביל אתם אומרים, שאתם מפתחים את המפחמה שאז דיברתם עליה כדי תהיה להם פרנסה וכו'.

דוד אמסלם: ברשותך, צביקה, מאז שהגדלנו את הפיקוח ואת הרישיונות, כמה רישיונות ביקשו?

<צביקה כהן: כמו שאמר ישראל, משרד החקלאות הניח את כל התשתית לרישיונות, הובלה, רישיונות עקירה, כל המחוזות שלנו, בעיקר השלושה שהם סביב קו התפר, מקבלים בקשות, נותנים רישיונות הובלה, נותנים רישיונות כריתה.

<צביקה כהן: יותר מזה, אנחנו גם יודעים שחלק מהגדם מפורק בשדה עצמו עם מרסקות גדם שלנו.

<צביקה כהן: לגבי המספרים, יושב כאן סלאמן אלשיך סגן מנהל מחוז מרכז, שייתן את המספרים שביקשת.

<סלאמן אלשיך: במשך חודשיים קלטנו ואישרנו 20 בקשות לכריתה שהן בערך 800 דונם כאשר כ-500 דונם מתוכם רוסקו או הובלו למקום אחר.

דוד אמסלם: עזוב את המספרים, אתם מרגישים שהתהליך מתחיל בשטח - - -

<סלאמן אלשיך: כן.

דוד אמסלם: זה מה שחשוב לי, עזוב עוד חודש או פחות חודש.

<צביקה כהן: דודי אני אגיד משהו, אמרתי את זה כל הדיונים, החקלאים הם אנשים שומרי חוק ואנחנו מדברים אתם ומסבירים להם, רוב החקלאים מבינים את מה שהם עושים והם אנשים שומרי חוק.

<צביקה כהן: לכן אני מאמין, שאם הפיקוח יגיע בזמן, לפחות נוכל לעצור את הגדם מישראל, יחד עם הפיקוח.

דוד אמסלם: הם שומרי חוק אבל גם אוהבי כסף, אני מניח, לכן יש פה סתירה בין שני עקרונות.

דוד אמסלם: לא אני אמרתי, המינהל האזרחי אמר, שחלק מהגדם מגיע אליהם גם היום, הוא אומר את זה לא אני, הוא הורס את זה, הוא רואה.

<בני אלבז: הפיתוי רב.

דוד אמסלם: אני שאלתי שאלה אחרת, האם אתם מרגישים שמפנימים את התהליך, שהעסק מתחיל להיות מופנם?

דוד אמסלם: זה מעניין אותי כי אם זה ייקח עוד חודשיים, זה לא בסדר אבל אנחנו בכיוון, יותר חשוב לי שאנחנו בכיוון.

<צביקה כהן: לדעתי אנחנו בכיוון והחקלאים מפנימים.

<צביקה כהן: התחלנו גם מערכת תשלומים של התמיכות לשנתיים של 1,000 שקל לכל דונם שמרוסק, אנשים הגישו בקשות, ה-500 דונם כבר בקנה.

<צביקה כהן: אני לא יכול להבטיח כלום - - -

דוד אמסלם: שאלתי מה התחושה שלך, לא ביקשתי ערבות בנקאית.

<צביקה כהן: התחושה שלי, שהחקלאים מפנימים.

<צביקה כהן: אני כבר אומר, אמר את זה ישראל, הפחד שלי יותר בצפון.

<צביקה כהן: בצפון אין לנו מענה.

<צביקה כהן: אומנם רוב הצפון זה נשירים פחות הדרים, אבל גם שם יש הדרים ואבוקדו, זה מפחיד אותי יותר - - -

דוד אמסלם: מתי יהיה בצפון?

דוד אמסלם: ישראל, אתה בצפון, אני רואה את הצפון כחלק מרכזי בכל הבעיה הזאת.

<ישראל דנציגר: אנחנו אמורים להעלות לממשלה ב-18 לחודש הרחבה של תכנית "מחליטים צפון", כחלק מההרחבה הזאת נאשר יציאה לכל פורש של המתחם.

<ישראל דנציגר: אני מעריך שמאישור ויציאה ל"קול קורא" עד שהמתחם יתחיל לעבוד זה בין שלושה לארבעה חודשים.

דוד אמסלם: יש לכם כיוון?

<ישראל דנציגר: אנחנו צריכים לצאת ל"קול קורא" אחרת זה - - -

<תומר רוזנר: מתחם מתוכנן?

דוד אמסלם: הוא מציע, הוא יוצא ל"קול קורא" כדי שמישהו יציע.

<ישראל דנציגר: אסור לי להגיד אחד ספציפי.

דוד אמסלם: תודה.

דוד אמסלם: משרד המשפטים, לגבי החקיקה שביקשנו לקדם, עד היום הסתבכתם אתה, אין לי מושג מדוע ולמה.

דוד אמסלם: מה קורה?

<הילה אקרמן: העמדה שלנו היתה כפי שהוצגה אז וגם היום, שהחקיקה הזאת, על אף זה שהיא מעוררת קשיים מסוימים, השאלה שפה חזרה ועלתה, מי יקדם אותה?

<הילה אקרמן: בנושא הזה העמדה שלנו, שזה עניין של מדיניות.

<הילה אקרמן: מה שצריך, בין המנכ"לים או השרים הרלוונטיים או להביא את זה לממשלה להכריע, איזה משרד יקדם את החקיקה.

דוד אמסלם: מי לדעתכם צריך לקדם את החקיקה?

דוד אמסלם: שאלתי את זה גם אז.

<הילה אקרמן: לנו אין לנו עמדה בנושא.

דוד אמסלם: מה זאת אומרת שאין לכם עמדה?

דוד אמסלם: בדרך כלל יש לכם עמדה בנושאים שאתם לא צריכים לתת עמדה, אז איפה שאתם צריכים לתת עמדה אין לכם עמדה?

דוד אמסלם: דרך אגב, זה בדיוק התפקיד שלכם, להחליט ולא להיכנס איפה שאתם לא צריכים.

<הילה אקרמן: בעניין הזה וזה תוקף שוב לקראת הדיון הזה, זאת שאלה של מדיניות איזה משרד יקדם את נושא החקיקה.

<הילה אקרמן: יש את השרים הרלוונטיים.

דוד אמסלם: את שומעת מה את אומרת לי?

דוד אמסלם: את אומרת לי את זה כבר שלושה דיונים.

דוד אמסלם: אני לא מצליח להבין ההיגיון שלכם.

דוד אמסלם: הרי בסוף צריך לחוקק חוק.

דוד אמסלם: בסוף היועץ המשפטי מתערב בכל נושא שאפילו לא צריך להיכנס אליו בכלל, אבל יש לו עמדה.

דוד אמסלם: איפה אין לו עמדה?

דוד אמסלם: איפה שהוא צריך.

דוד אמסלם: הרי אם שני משרדים מתווכחים, זה התפקיד שלו, הוא היועץ והוא צריך להגיד להם מה לעשות.

דוד אמסלם: דרך אגב, כל היועצים המשפטיים כפופים אליו.

דוד אמסלם: פה פתאום אין לכם עמדה.

<הילה אקרמן: ככל שזו שאלה משפטית ויש מחלוקת - - -

דוד אמסלם: זו שאלה של פרוצדורה, לא משפטית.

דוד אמסלם: זו שאלה שאתם צריכים לתת עליה מענה.

דוד אמסלם: כל יועץ משפטי שיושב אצלו כפוף אליכם אז תחליטו מי עובד.

דוד אמסלם: לא יכול להיות שבכל דיון את באה לפה וכל דיון אומרת לי את זה.

דוד אמסלם: מה את רוצה, שאגיש הצעת חוק פרטית?

<הילה אקרמן: ככל שיש מחלוקת בין משרדים שהיא לא משפטית אלא שאלה של מדיניות אז אפשר להביא את זה לראש הממשלה, לממשלה ולהחליט על זה.

דוד אמסלם: כן, ראש הממשלה יחליט.

דוד אמסלם: זאת אומרת, אני עכשיו יבוא לראש הממשלה ואבקש ממנו תעשה דיון על המפחמות, אתה ראש הממשלה, תקיים דיון על המפחמות ואתה תחליט איזה משרד יתחיל להוביל איזה חוק.

דוד אמסלם: נשמע לך הגיוני מה שאת אומרת לי?

דוד אמסלם: זה נראה לי התפקיד של ראש ממשלה במדינת ישראל?

<הילה אקרמן: כשיש מחלוקת שהיא לא משפטית בין משרדים, זאת שאלה של מדיניות ולא משפטית.

<הילה אקרמן: זאת העמדה שלנו.

דוד אמסלם: מה העמדה שלכם ישראל?

<ישראל דנציגר: המצב הרבה יותר מורכב ממה שמתואר פה על ידי משרד המשפטים.

דוד אמסלם: שאלתי מה העמדה שלכם?

<ישראל דנציגר: העמדה שלנו, שאין שום בעיה לקדם את החקיקה ומשרד המשפטים ומשרד הכלכלה לא מצאו כרגע עילה והתרה בחוק לעשות את זה.

<הילה אקרמן: ככל שתהיה עבודה שתקדם חקיקה, משרד המשפטים ייתן את כל הסיוע שצריך.

בצלאל סמוטריץ': דודי, בוא נגיש הצעה של הוועדה.

דוד אמסלם: זה בדיוק התסכול שלי עם הפקידות הממשלתית.

דוד אמסלם: אמרתי, אם הייתי המנהל שלי, לא הייתם נותנים תשובות כאלה.

דוד אמסלם: אצלי אין תשובות כאלה, אני גם לא מכיר דברים כאלה.

דוד אמסלם: העסקתי עובד אחד או שניים או אפילו אלפים, וזה לא הגיוני מה שאתם עושים.

דוד אמסלם: התשובה שלך גם לא אינטליגנטית.

דוד אמסלם: אני לא מקבל את זה.

דוד אמסלם: התושבים כאן מבקשים פתרון, בשביל זה הם משלמים לך משכורת ומשלמים ליועץ המשפטי משכורת ומשלמים משכורת לכל משרד המשפטים.

תמר זנדברג: אבל מה קשור היועץ המשפטי לממשלה?

דוד אמסלם: חברת הכנסת זנדברג, את מוכנה - - -

תמר זנדברג: למה אתם לא עושים חוק?

תמר זנדברג: הם יעזרו לכם לנסח.

<ישראל דנציגר: זה לא נכון, הם לא יעזרו.

דוד אמסלם: סליחה.

דוד אמסלם: ישראל שנייה.

דוד אמסלם: חברת הכנסת זנדברג.

תמר זנדברג: רגע, אתה הבאת הצעת חוק ומשרד המשפטים עצר?

דוד אמסלם: חברת הכנסת זנדברג, אל תפריעי לי בדיון.

דוד אמסלם: אני מכיר את הסוגיה הזאת ודש בה כמה שעות טובות אז אם אני מפנה את זה אליה, אני יודע מה אני עושה.

דוד אמסלם: בכל מקרה אני מבין שאנחנו עומדים במקום.

דוד אמסלם: אני מבין שאם אנחנו נמשיך ככה יהיו עוד דיונים והחקיקה הזאת לא תסתיים.

דוד אמסלם: בגלל שאני רוצה אותה כדבר חשוב מאוד בסגירת כל המעגל הזה אני כנראה אצטרך לבקש מהיועץ המשפטי של הוועדה לנסח לי הצעת חוק פרטית ואז אגיש אותה כמו שאני עושה הרבה פעמים, בגלל שאתם לא עובדים.

דוד אמסלם: זה התפקיד של משרד המשפטים להנחות את היועצים המשפטיים במשרדים, כשיש מחלוקות ביניהם הוא חותך את הנושא משפטי.

דוד אמסלם: זה לא שאלה של מדיניות בכלל.

דוד אמסלם: כשיש מחלוקת בין משרדים איזה תחום נופל באחריות של איזה משרד, בסוף משרד המשפטים חותך את זה.

<הילה אקרמן: אני רוצה להבהיר, יש כאן שאלה של מדיניות האם לקדם חקיקה בתחום מסוים, כן או לא.

<הילה אקרמן: כשתהיה החלטה על קידום אותה חקיקה, משרד המשפטים ייתן את כל הסיוע שנדרש.

<הילה אקרמן: אני חוזרת ואומרת, תהיה עבודת מטה, ניתן את כל הסיוע, אבל משרד המשפטים - - -

<תומר רוזנר: הם גם אמרו שאין מניעה להביא את החוק הזה.

דוד אמסלם: אני מבקש לא להפריע לי, אני רוצה להתקדם בדיון.

דוד אמסלם: בדיון הקודם דיברת אתנו שיש הסכמי אוסלו, הסכמי פריז, לא משנה.

דוד אמסלם: בגדול, אנחנו רוצים תוצאה, אני לא הממשלה.

דוד אמסלם: לטעמי, משרד המשפטים מרגיש שאם מישהו צריך לחוקק חוק והוא לא מחוקק אותו בגלל שהוא טוען שטכנית יש לו בעיה, אז אתם מנחים את האנשים שלכם שם מה לעשות.

דוד אמסלם: הרי היועצים המשפטיים שלהם כפופים אליכם מקצועית.

דוד אמסלם: אין שאלה של מדיניות.

דוד אמסלם: אנחנו רוצים לקדם את זה.

דוד אמסלם: אם היו אומרים לי אנחנו לא רוצים, או את אומרת לא רוצה, הייתי מבין, אבל יש פה איזה פינג פונג.

דוד אמסלם: אני מנסה לומר לכם, חבר'ה, שבו ביחד ותסגרו את העניינים.

דוד אמסלם: זה הדיון השלישי שאני מדבר על זה, אני מצפה מאנשים רציניים שיישבו על כוס קפה, הצעתי לכם אפילו את החדר הזה, תגמרו את העניין.

דוד אמסלם: אבל אתם ממשיכים אותו הדבר, נגמר הדיון, את הולכת לשם, הוא הולך לפה, כל אחד הולך לפינתו וכלום לא קורה עד הדיון הבא, למה?

<הילה אקרמן: אני אגיד שני דברים בעניין.

<הילה אקרמן: דבר ראשון, נכון שאמרתי בדיונים הקודמים שחקיקה כזאת מעלה מורכבות מכל מיני היבטים, בין היתר בגלל הסכמי פריז, בין היתר בגלל שרוצים לאסור או להגביל ייבוא באופן שהוא לא קטגוריאלי.

<הילה אקרמן: באופן כללי מדינת ישראל רוצה לייבא פחמים אבל להכניס מאיו"ש, יש מורכבויות, אני לא אמרתי באף שלב שלא ניתן.

<הילה אקרמן: אבל כן אמרתי, שמשרד המשפטים הוא לא זה שמחליט אם כן תקודם חקיקה כזאת או לא.

<הילה אקרמן: ככל שהמשרד להגנת הסביבה או כל משרד אחר או הממשלה תחליט שהיא מקדמת, אנחנו ניתן את כל הסיוע.

<תומר רוזנר: טוען מר דנצינגר מנכ"ל המשרד, שהוא רוצה לקדם את העניין ואתם עוצרים אותו.

<תומר רוזנר: זה מה שהוא אמר כרגע.

<הילה אקרמן: אנחנו מעולם לא עצרנו כזה דבר.

<הילה אקרמן: מעולם לא קיבלנו שום פנייה מהמשרד להגנת הסביבה.

תמר זנדברג: אני חייבת להבין, זה דיון באוויר או שהוא קונקרטי?

תמר זנדברג: יש תזכיר שנכתב, שהמשרד פרסם?

<הילה אקרמן: לא, ממש לא.

תמר זנדברג: אנחנו מדברים ואומרים זה וזה, איפה החוק?

תמר זנדברג: מה העקרונות?

<ישראל דנציגר: חברים ברשותכם, אני רוצה להסביר.

<ישראל דנציגר: תחומי החקיקה בתחום המסחר נופלים חלק במשרד המשפטים, חלק במשרד הכלכלה.

<ישראל דנציגר: המשרד להגנת הסביבה אין לו שום בעיה לקדם חקיקה כזאת אבל החוקים שעליהם הם נסמכים לא יושבים בידינו.

<ישראל דנציגר: ולכן ישבנו שלושת המשרדים, כולל שרת המשפטים, לדון בנושא הזה.

<ישראל דנציגר: אחרי שבדקו משרד המשפטים ומשרד הכלכלה, משרד הכלכלה חזר ואמר שהם לא יכולים לקדם כזה חוק בסל החוקים שיש להם להגבלת ייבוא.

<ישראל דנציגר: משרד המשפטים העלה את הבעיות שהגברת ציינה לפני שנייה ולכן לא קודם החוק זה.

<ישראל דנציגר: אפשר לחזור חזרה ולנסות לקדם אבל - - -

תמר זנדברג: יש ניסוח?

<ישראל דנציגר: אין שום ניסוח, הכול היו דיונים תיאורטיים.

<ישראל דנציגר: בשביל שנוכל לנסח ולהתקדם פה, משרד המשפטים או משרד הכלכלה, שאצלם יש חוקים שנוגעים לאיסורי ייבוא - אצלי אין, אין לי חוקים כאלה – להגיד לי, אין שום בעיה, החוק הזה אתה יכול לקדם אותו, אני אקדם אותו בשמחה - - -

דוד אמסלם: ישראל, אני רוצה לקדם את העניין.

דוד אמסלם: כפי שאמרתי, אשב עם היועץ המשפטי של הוועדה ואנחנו נקדם את החוק בהצעת חוק פרטית ואחרי זה אשאל מה אתם עושים.

דוד אמסלם: היה כאן גם מנכ"ל משרד הכלכלה - - -

יעל כהן-פארן: למה משרד הכלכלה לא מוכנים?

דוד אמסלם: לכן הסברתי, אני לא מתחיל את הדיון מלפני שנה, את לא נמצאת כאן בכל הדיונים.

דוד אמסלם: אנחנו נקדם את זה בעזרת השם.

דוד אמסלם: תודה רבה.

דוד אמסלם: אני רוצה לסכם את הסיפור של המפחמות.

דוד אמסלם: קודם כל אני רוצה להודות למינהל האזרחי, אבל כרגע הוא הגורם היחידי שפועל מהגדר פנימה וזה גם התפקיד שלו.

דוד אמסלם: היות ובעצם מערך הבקרה בונה בתהליך, לכן כרגע אנחנו נשענים בעיקר עליכם בהיבט של הפעולה האופרטיבית בשטח.

דוד אמסלם: אני מבקש אתכם, תהיו קצת יותר ערניים בתקופה הזאת, בני תעשו קצת יותר בקרות, אולי לא פעם בשבוע אלא פעם בשלושה ימים.

דוד אמסלם: כי זו תקופת ייצור הפחמים, בחורף הם פחות רוצים פחמים, ממילא הכול יותר רגוע.

דוד אמסלם: אולי עד שנסגור את המערך הזה הייתי מבקש שתעשו יותר פעילות.

דוד אמסלם: אני רואה את זה כטרור אקולוגי וסביבתי, זה פשוט הורג אנשים לטעמי יותר מטרור ויותר מכל דבר אחרי.

<אורי מנדס: אני רק ממליץ אדוני היושב ראש שנפעל במשותף, שחלק מהתקנים והעובדים יהיו תוספת במינהל האזרחי.

דוד אמסלם: אם את רוצה את העזרה שלי בתחום הזה, תפנו אלי, אנסה להפעיל את קשריי האישיים בעניין על מנת שייתנו לכם סיוע דווקא בנושא הספציפי הזה מכיוון שאני רואה בזה כדבר חשוב מאוד.

דוד אמסלם: אין לך מושג איזה חשיבות אני מייחס לנושא הזה, בגלל שזה פוגע באנשים באופן גורף ולא במידי, זה הורג אותם לאט לאט.

דוד אמסלם: אני אומר לך, שזה הורג הרבה יותר אנשים מאשר כל פעולות הטרור במדינת ישראל.

דוד אמסלם: לכן אני חושב שאנחנו צריכים להבין את זה ולייחס לזה את החשיבות העליונה.

דוד אמסלם: מדובר בילדים קטנים, מדובר בבני נוער, המחלות האלה לא פוסחות על אחד ואנשים מתים מזה בייסורים גדולים.

דוד אמסלם: לכן אני מבקש בני וגם אורי - - -

<בני אלבז: אנחנו אוזן קשבת 24 שעות ביממה, כולל שישי שבת.

דוד אמסלם: אני מבקש מכם, תעשו קצת יותר בקרה, תעלו יותר רחפנים, תראו את המצוקה ביום יום ותפעלו שם בצורה יותר אגרסיבית.

דוד אמסלם: לגבי המשרד להגנת הסביבה, מאז שישראל נכנס הסיפור קיבל תפנית, הוא אדם מיוחד, איש ערכי, רציני, רואה את העסק הזה בדיוק כמו שאני רואה ואפילו קצת יותר, הוא שם את כל כובד משקלו על הנושא הזה.

דוד אמסלם: לכן אני מבקש ממנו לזרז את הנושא של הבקרות.

דוד אמסלם: אני מאמין שאם יהיו עוד 15 מפקחים זה ייתן לנו קצת יותר הרתעה ובסופו של דבר נראה את זה גם ברמת התוצאה.

דוד אמסלם: לכן כפי שאמר ישראל, ייקח עוד חודש, אולי חודשיים, בתחילת המושב הבא נקיים דיון נוסף על מנת לראות שהסיפור נסגר.

דוד אמסלם: ישראל תעדכן אותי ואשמח לשמוע שסגרתם את הסיפור הזה ועוד חודש או חודש וחצי נכנסו לפעילות, שהם מסונכרנים עם משרד החקלאות, בעיקר במעברים - - -

<ישראל דנציגר: למען הסר ספק, חלק כבר נכנסו.

דוד אמסלם: אני מדבר אתך כרגע מעבר לקטע של הסיירת הירוקה אלא על 15 הפקחים שדיברת עליהם.

דוד אמסלם: לגבי הנושא של משרד המשפטים, אנחנו נוביל את הסיפור של החקיקה, אני אוביל אותו יחד עם הוועדה ובסופו של דבר אני מקווה שאם נסגור את שלושת הדברים יחד, אני מקווה שנתרום משהו לעניין.

דוד אמסלם: אני לא בטוח שנצליח לסגור את כל הסיפור שם אבל בוודאי שנביא שיפור.

דוד אמסלם: אז אל"ף, אני מודה לך ישראל באופן אישי על כל המאמצים.

דוד אמסלם: בני, לך ואורי לצבא, חבל על הזמן על מה שאתם עושים שם, באמת שאפו אני אומר לכם את זה בשם תושבי האזור ותושבי מדינת ישראל.

דוד אמסלם: אבל פה רק לא נוריד את הרגל מהגז, אנחנו חייבים ללחוץ שם כל הזמן.

דוד אמסלם: כמובן לאילן וליצחק, הם מדברים אתו בנושא הזה על בסיס יומי.

דוד אמסלם: וכמובן לחברות הכנסת שנמצאות כאן, בדגש לחברת הכנסת יעל כהן-פארן שהיא תושבת המקום והיא עוקבת אחר העניין ומריחה את זה, עדות מומחה היא מביאה לנו.

דוד אמסלם: אני רוצה לעבור לנושא השני אבל חברת הכנסת יעל כהן-פארן ביקשת לשאול.

יעל כהן-פארן: יש לי שאלה למנכ"ל המשרד להגנת הסביבה לגבי ניטור.

יעל כהן-פארן: האזור שלנו מנוטר בתחנות ניטור בגלל תחנות הכוח הפחמיות ואיגוד ערים פועל בעניין אבל כל מה שמנטרים הוא לא רלוונטי למפחמות, לא את החומרים האלה המפחמות פולטות.

יעל כהן-פארן: אני הבנתי שהיה תקציב לכך, אני לא יודעת אם ירדתם מזה בגלל שנעשו מאמצים להפסיק את המפחמות והמאמצים ממשיכים, אבל עדיין יש לנו עשן.

יעל כהן-פארן: השאלה היא, אם אפשר להוסיף את התקציב הדרוש לתחנות הניטור כדי לבדוק את החומרים הרלוונטיים, כל הדברים שהם מרעין בשין שאנחנו יודעים שיוצאים מהמפחמות.

יעל כהן-פארן: אני חושבת שמגיע לתושבים לדעת מה יש באוויר שהם נושמים.

דוד אמסלם: בגדול אני חושב שסוגית הניטור היא פחות רלוונטית כאן היות והעסק הוא כל כך בעייתי אז אנחנו צריכים לתקוף את הכול ברמה האגרסיבית.

דוד אמסלם: לאחר מכן נתחיל לבדוק את הערכים, היום כל הערכים לא טובים.

דוד אמסלם: אנשים מנטרים את זה באף, הם לא צריכים מכשירים.

יעל כהן-פארן: ברור, אבל בוא נדע איפה אנחנו נמצאים.

יעל כהן-פארן: חשוב לדעת איפה אנחנו נמצאים.

דוד אמסלם: אין בעיה.

<קריאה: - - -

יעל כהן-פארן: התחושה היא, שאין אמון - - -

דוד אמסלם: חבר'ה, פה לא צועקים מהיציע.

דוד אמסלם: רבותי, ברשותכם אני רוצה לעבור לנושא השני שהוא לא פחות חשוב.

דוד אמסלם: מתפתחת תופעה גם באזור וגם דרומית לאזור בנושא של זיהום אוויר כתוצאה משריפת פסולת בשטחי הרשות הפלסטינית.

דוד אמסלם: אני רוצה להעביר את רשות הדיבור בנושא הזה ליוסי דגן, ראש המועצה, לאחר מכן אליכם כדי שתתארו מה קורה שם.

<יוסי דגן: ראשית, תודה רבה ליושב ראש הוועדה, כל הנושאים שאנחנו מעלים אליך עולים בצורה רצינית ויעילה.

<יוסי דגן: הנושא הזה הוא לא נושא פוליטי בכלל, הגיעו לכאן מכל האזורים, זאת בעיה קשה ביותר, היא לא רק בתחומי הרשות הפלסטינית ואיו"ש, יש זליגה לעבריינות, מדובר בתופעה עבריינית באזור אחד מסוים, אזור צפון מערב השומרון, אני מדבר מגזרת צופים ועד לגזרת כפר סבא, משני עברי הקו הירוק, כולל כיון ראש העין.

<יוסי דגן: הרוב באזורי הרשות הפלסטינית, אבל גם בתוך הקו הירוק, גם באזור טייבה וגם במושבים, תופעה שגורמת לנפגעים רבים מאוד, יודעים מתי זה מתחיל אבל אין לנו את האמצעים למדוד את זה.

<יוסי דגן: כמות החולים בפירוש עלתה.

<יוסי דגן: הכי בולט זה באזור קלקיליה, שם יש תעשייה עבריינית של הרשות הפלסטינית, שוב זה לא נושא פוליטי כי כולם סובלים מזה, זה המצבור הכי גדול בהיקפו שנמשך לאורך זמן - - -

דוד אמסלם: של מה, של אשפה ביתית?

<יוסי דגן: במזבלה של קלקיליה שורפים.

<יוסי דגן: אני יכול להביא דוגמה, יושבת כאן תושבת היישוב צופים, מרים יעקוביאן, יושבת כאן עם הבן שלה לביא, שהתחיל לסבול מקשיי נשימה.

<יוסי דגן: יש לנו מעון גדול ביישוב צופים, כמעט חצי מהילדים עם בעיות נשמה, עם אסתמה, עם משאפים, דברים לא הגיוניים.

<יוסי דגן: אני לא מומחה בתחום, אבל מתמטית, אתה רואה מה היה לפני ומה היה אחרי, יש יש תושבים שנמנעים לצאת החוצה בשעת השריפות, גם בצופים, גם בכוכב יאיר, גם בכפר סבא, גם בראש העין, גם במושבים וקיבוצים באזור השרון, נשים בהיריון לא יוצאות.

<יוסי דגן: אני חייב להגיד, יש שיח, יש שיח רציני גם עם בני אלבז, שתמיד עונה וחוזר, זה נכון, תמיד עונה ואף פעם לא מסנן בעניין.

<יוסי דגן: המינהל האזרחי מקשיב לנו.

<יוסי דגן: ציינת את ישראל דנצינגר מנכ"ל המשרד, אני יכול להגיד, שהוא מטפל.

<יוסי דגן: מדי פעם יש פיקים קטנים שמורידים.

<יוסי דגן: כמו שאמרתי, יש תושבים שחטפו אסטמה ואני לא יכול כראש רשות להסתכל להם בעיניים ולהגיד להם שזה לא בגלל חוסר אכיפה.

<יוסי דגן: אני אומר עוד פעם, יש דברים נקודתיים.

<יוסי דגן: ישבתי לא מעט עם האנשים, אני יכול להגיד, במושבים זה תופעות קטנות.

<יוסי דגן: אפילו באזור טייבה, זה תופעות נקודתיות, ראשי הערים שם נלחמים גם נגד זה.

<יוסי דגן: בקלקיליה זה כאוס מוחלט.

<יוסי דגן: זו תעשייה עבריינית של זיהום אוויר, זה פוגע קודם כל בתושבי קלקליה, הם הכי קרובים אבל הם פוחדים לדבר, וזה פוגע גם בתושבי השרון.

<יוסי דגן: אני חושב שהדבר הזה צריך להיפסק.

<יוסי דגן: דברי שני, יחד עם חברי שימי אליאל היינו שם וניסינו לעצור את המשאיות בעצמנו.

<יוסי דגן: תופעה שלמעלה משנה וחצי, השטח שבין צופים לכוכב יאיר צור יגאל, משהו תמוה ביותר של הטמנה יום יומית, יותר מעשרות משאיות שמטמינות שם פסולת - - -

יעל גרמן: מעבר לגדר.

<יוסי דגן: אין שם גדר.

<יוסי דגן: מגיעים מתוך הקו הירוק, חלקם גורמים עבריינים ממש שאחד מתוכם הורשע בעבר בגין דברים כאלה.

<יוסי דגן: כשבאנו לשם הם די נפנפו אותנו, אמרו לנו יש לנו אישור.

יעל כהן-פארן: זאת אדמה פרטית?

<יוסי דגן: זאת אדמה חקלאית, לפי מה שנמסר לי היא שייכת לבן אדם ערבי אבל אין לו שום היתר להטמין.

<יוסי דגן: יש כאן עבריינות בוטה כמעט שנתיים.

<יוסי דגן: יש כמות בלתי נתפסת של פסולת, עושים שכבות כדי שלא ייראו אבל התושבים שסובלים מזה רואים.

<יוסי דגן: יש כאן סכנה להצפה של כוכב יאיר וצור יגאל.

<יוסי דגן: בזמנו היתה הצפה באזור בגלל דברים דומים ויש סכנה מוחשית להצפה.

<יוסי דגן: יש כאן פגיעה קשה באקוויפר ההר.

<יוסי דגן: אנחנו מבקשים פתרון מלא לדבר הזה.

<שימי אליאל: תודה רבה על הדיון ואני מתחבר מאוד לדברים של יוסי דגן.

<שימי אליאל: אני רוצה להיות פחות אופטימי מהדיון הקודם והרבה יותר שחור, תרתי משמע, עשן השריפות.

<שימי אליאל: שני היבטים, אחד, העבודה בשטח המצומצם הזה, שזה אלפי משאיות שנכנסות ושופכות פסולת בניין.

<שימי אליאל: אני שואל שאלה יותר קשה, איפה הכסף?

<שימי אליאל: הם מביאים את זה משטח מדינת ישראל, עבודות של יזמים, של קבלנים, מעבירים את זה ללא מחסום, ללא מעברים, ללא שום פיקוח.

<שימי אליאל: תפסו שתי משאיות מתוך אלפי משאיות, טונות אדמה של פסולת.

<שימי אליאל: זה פשוט מדהים.

<שימי אליאל: אמרו לי בהתחלה פרדס, אמרתי, פרדס, חקלאים, אפשר להבין.

<שימי אליאל: חריש קציר בונים שם, זה לא פרדס.

<שימי אליאל: זה צד אחד של העניין, אין פיקוח, אין בקרה, שלא יספרו סיפורים.

<שימי אליאל: הייתי בשטח, יש פה יועצת מומחית בתחום דוקטור איילה תמרי, תיכף היא תתייחס, יש נזק בלתי הפיך עם פסולת הבניין, אסבסט, דברים חמורים ברמת פגיעה בציבור שנמצא שם ופגיעה במים.

<שימי אליאל: בנושא השריפות, מדובר במאות אלפי תושבים, זה שטח הרבה יותר גדול מאשר יוסי דיבר עליו, מדובר משער אפרים וקלנסואה בצפון, עד אלעד פתח תקווה בדרום שסובלים מעשן של שריפות פירטיות.

<שימי אליאל: חבר'ה זה שריפות פירטיות שהן גם בשטחי הרשות וגם במדינת ישראל.

<שימי אליאל: זה פוגע גם בתושבי הרשות וגם בתושבי מדינת ישראל.

<שימי אליאל: אין ספק, זו פגיעה, הגברת שנמצאת כאן עם הילד, זה המבט שאנחנו צריכים להסתכל, זה פוגע בכולנו, בכל מי שגר שם ותבינו, זה מאות אלפי אנשים.

<שימי אליאל: תיכף תראו את המצגת - - -

דוד אמסלם: הייתי מציע שתריץ אותה תוך כדי שאתה מדבר.

<שימי אליאל: מטה המאבק עושים עבודה בהתנדבות, הם משקיעים פה שעות.

<שימי אליאל: אנחנו יש לנו את העיסוקים שלנו, הם באים באופן פרטי, הם נותנים את נשמתם, אם מציפים את התסכול מהטיפול בעניין רשות האכיפה, של גורמי האכיפה.

<שימי אליאל: אני מרגיש תסכול עמוק, עזרה, ביקורים, סיורים, זמינות בטלפונים, הכול טוב ויפה בסיסמאות, תכלס בשטח העבודה ממשיכה, מאות משאיות.

<שימי אליאל: אדוני יושב ראש הוועדה אני אומר לך, זה טונות של אדמה, של פסולת, מישהו עושה קופה על מישהו.

<שימי אליאל: יש גם מצגת של חברת המועצה שלנו, אביבה.

דוד אמסלם: אני רוצה להתקדם, אין לנו הרבה זמן, ברשות

דוד אמסלם: כם אני רוצה לראות את המצגת שתיים שלוש דקות, בבקשה.

<בני סימן טוב: שלום לכולם, שמי בני סימן טוב, חבר מטה המאבק אזרחים למען אוויר נקי, תושב צור יצחק, ליד טייבה וכוכב יאיר.

<בני סימן טוב: בשתי דקות אעביר את המסרים העיקריים.

<בני סימן טוב: אנחנו בבעיה גדולה, יש לנו מצגת אבל אני רוצה להגיד לך אדוני יושב ראש הוועדה, קח את הבעיה שלנו שאציג אותה מיד ותספח אותה למאבק ולטיפול שאתה מוביל במפחמות.

<בני סימן טוב: 90% מהדברים שעלו פה זה בעיות שקשורות אלינו.

<בני סימן טוב: נכון, יש תיקוני חוק שצריך לעשות.

<בני סימן טוב: צריך להעיר את משטרת ישראל שזרקה אותנו מכל המדרגות.

<בני סימן טוב: צריך להעיר את משטרת ישראל שזרקה אותנו מכל המדרגות.

<בני סימן טוב: צריך לעשות עוד כמה התאמות בתוך הקו הירוק, לתת פתרונות לפסולת.

<בני סימן טוב: צריך להקים יחידת מתנדבים סביבתית, שאנחנו רוצים להיות בתוך הקו הירוק, בתוך תחומי מדינת ישראל.

<בני סימן טוב: תנו לנו את הכלים, תנו לנו להיות משמר אזרחי, לתת דוחות, תנו לנו את הכלים.

<בני סימן טוב: כל הדברים האלה כרגע לא על הפרק.

<בני סימן טוב: יש לנו בעיה של פגיעה בריאותית.

<בני סימן טוב: חלק מחברי מטה המאבק, מומחים לשריפות, חוקרי שריפות שמעידים בבתי משפט כמומחים.

<בני סימן טוב: הבעיה היא גדולה.

<בני סימן טוב: אדוני היושב ראש אתה צדקת, זה טרור אקולוגי.

<בני סימן טוב: אלפי אנשים מתים במדינת ישראל כתוצאה מהדבר הזה.

<בני סימן טוב: העשן שאנחנו רואים במצגת מאחורה מגיע עד תל אביב.

<בני סימן טוב: בואו לא נשלה את עצמנו.

<בני סימן טוב: היום בבוקר יצאנו לפה לירושלים, שריפת ענק בקלקיליה, העשן כיסא את כפר סבא.

<בני סימן טוב: אז הבעיה גדולה ורבה וצריך גוף או ועדה מסודרת שתדבר ותטפל כי חלק גדול ממה שהיה פה בדיון הקודם, גופים שלא מדברים אחד עם השנה וזאת הבעיה הגדולה שלנו.

<בני סימן טוב: משרד החקלאות לא מדבר עם המשטרה.

<בני סימן טוב: המשטרה הירוקה לא מדברת עם היחידה הסביבתית בטייבה.

<בני סימן טוב: חברים, תעזרו לנו.

<בני סימן טוב: יושב כאן ילד קטן וחמוד, גם לי יש בן קטן בן שלוש וחצי, אנחנו נחנקים.

<בני סימן טוב: אני לא יכול לשבת בשמונה בערב בבית שלי בצור יצחק.

<בני סימן טוב: אני בחור בריא, אני בן 39, שרתי בגולני, אתמול קיבלתי כאב ראש, היה לי קשה לנשום וכמעט התעלפתי.

<בני סימן טוב: מה יש לכם?

<בני סימן טוב: חברים זו בעיה.

<בני סימן טוב: הבעיות פה מופיעות, יש לעשות התאמות אדוני, לתקן את החוקים ולבצע אכיפה.

<בני סימן טוב: יש להקים גוף שיוביל את הדבר הזה ויעזור לנו.

<בני סימן טוב: אני מבקש שהנושא הזה יטופל וגם יהיה במעקב, תודה.

דוד אמסלם: תודה.

דוד אמסלם: בבקשה תתארו לנו מה אנחנו רואים במצגת.

<בני סימן טוב: אנחנו מתעדים, יש לנו רחפן שלנו של חברי ועד הפעולה, אנחנו מתעדים את השריפות.

<בני סימן טוב: אנחנו רואים כרגע שריפה מכפר פלמה שהגיעה לאזור תל אביב.

<בני סימן טוב: אגב, זה מתועד ובדוק.

<בני סימן טוב: אדוני יושב ראש הוועדה הערה אחת ששכחתי, יש דבר אחד שלא יעבור בשתיקה, זה דיווחי כזב של חלק מהאנשים שיושבים פה.

<בני סימן טוב: לא יכול להיות שייצאו מכתבים מגופים רשמיים, אני לא אנקוב בשמם כי אנחנו כרגע מנסים ללכת בדרך הטובה, לא יכול להיות שגוף ציבורי יגיד טיפלתי ואנחנו אחרי חודש נתעד שריפה והר בוער.

<בני סימן טוב: לא יקום ולא יהיה.

<בני סימן טוב: אנחנו נהפוך את הכיסאות של כולכם.

דוד אמסלם: תעצור, תעצור, תודה.

<יניב בלייכר: זאת מזבלת קלקיליה שבוערת במרץ.

<יניב בלייכר: אנחנו קיבלנו תשובות מאפריל, שהחל מחודש פברואר לא הוצתה אש במקום כלל.

<יניב בלייכר: אלה תמונות מחודש מרץ.

<יניב בלייכר: רבותי, זו לא פצצה גרעינית, זו שריפה.

<יניב בלייכר: זה אתר בדרום מערב קלקיליה.

<יניב בלייכר: כאשר פנינו למשרד הביטחון להבין מה קרה ואיך העניין טופל - קודם כל אסביר, שהריחות הורגשו בכל האזור, כפר סבא, כוכב יאיר, במשך לילה שלם ריח של גומי שרוף באוויר – וזאת התשובה שקיבלנו: לאחר פנייתנו לרשות הפלסטינית כובתה האש במקום.

דוד אמסלם: ראיתי, ראיתי, אתה יכול להמשיך.

<יניב בלייכר: אז אני רוצה להראות לכם איך האש כובתה.

<יניב בלייכר: אתם יכולים לראות את האש למטה ובצד ימין אתם יכולים לראות כבאית של הרשות עוזבת את המקום כשהאש כבויה.

<יניב בלייכר: האש בערה כל הלילה.

<יניב בלייכר: אנחנו קיבלנו מוועד הפעולה דיווחים מאנשים בצרען וקדימה, מרחק של עשרות קילומטרים מהמקום, שפתחו חלונות בבוקר והריחו בשמונה בבוקר ריח של גומי שרוף.

<יניב בלייכר: ככה זה נראה אחרי, אפשר לראות שם באמצע את האתר, ליד עמדת צה"ל, עמדת צה"ל נמצאת שם 50 מטר משם, פילבוקס של צה"ל.

<יניב בלייכר: אפשר לראות צמידים על הכביש שנועדו לחסום את הכבאיות שלא יוכלו להתניע.

דוד אמסלם: הבנו, תודה.

<יניב בלייכר: רגע, אדוני היושב ראש, לא סיימתי, עוד דבר חשוב.

<יניב בלייכר: הפתרונות: צריך שיהיה גוף מרכזי שאחראי על תיאום.

<יניב בלייכר: אני רוצה להזכיר פתרונות ניטור.

דוד אמסלם: לא, לא, מספיק, ראיתי, תודה רבה.

דוד אמסלם: ניתן לאביבה מנצור, בבקשה.

<אביבה מנצור: אנחנו רואים כאן את הרכס העליון של השטח שבין כוכב יאיר לצופים.

<אביבה מנצור: יושב כאן בני אלבז קמ"ט איכות הסביבה, נהנה מחיבה וחיבוקים, אני מוכרחה לומר לכם כמי שעוקבת יום יום במהלך שנה וחצי, עם תמונות ותיעוד של מה שנעשה בשטח, זו טרגדיה כי מה שקורה בפועל, שטח של 1,000 דונם של חבל ארץ ירוק הפך למטמנת אשפה, חומרים מסוכנים, פסולת בניין, אסבסט, אספלט, כל מה שרק ניתן לזהם את הקרקע.

<אביבה מנצור: המים שלנו, הקרקע שלנו, החל מדצמבר 2015 אלפי משאיות נכנסות יום יום ושופכות פסולות נוראית.

<אביבה מנצור: המצב הוא בלתי נסבל, אתם רואים דוגמאות ממאות תמונות.

דוד אמסלם: אני מבקש בקצרה, זה לא נושא הדיון, אל תיכנסו לפרטים, זה פחות חשוב, נקיים דיון אחר עם הפרטים.

<אביבה מנצור: בצד ימין אתם רואים שביל, זה שביל עפר, נראה כמו אספלט, נכון?

<אביבה מנצור: ובכן לא, אלה שמנים שלא נספגים.

<אביבה מנצור: כל המשאיות שנכנסות שפכו שמנים כדי שלא יהיה אבק.

<אביבה מנצור: אתמול הייתי בשטח עם עוד כמה אנשים וצילמנו את השטח, כל השטח הפך להיות לכאורה עם חמרה.

<אביבה מנצור: כל הפסולת כוסתה על ידי חמרה, ערימות של חמרה מובלות לשטח.

<אביבה מנצור: המצב הוא בלתי נסבל.

<אביבה מנצור: שימו לב לפסולת שיש שם, אתם רואים דוגמאות ממאות תמונות שצולמו בשטח.

דוד אמסלם: אביבה, הבנתי את הרעיון.

<אביבה מנצור: אני רק רוצה שתראה את הטרקטור.

<אביבה מנצור: השופל הזה שרואים בצד ימין, אתם רואים אותו בקטן, זה השופל שאחרי ששמים את כל המזהמים, הטרקטור עובר ומכסה אותו באדמת חמרה וזה מתחת לבתים שלנו.

<אביבה מנצור: דבר מאוד משמעותי, כל המאזן האקולוגי מופר וההפרה של המאזן האקולוגי בשטח, משמעותה, כל בתי הגידול של בעלי החיים בורחים מהמקום.

<אביבה מנצור: היום אנחנו מותקפים על ידי שפני הסלע, אתם יודעים שהם נושאים את הטפיל שנקרא לישמניה.

<אביבה מנצור: נחשים עולים אל מסלעות הבתים.

<אביבה מנצור: מי התהום שלנו מזוהמים לחלוטין ותושבי צור יגאל וצופים שותים ממי התהום.

דוד אמסלם: תודה.

<איילה תמרי: אנסה לסכם בדקה.

<איילה תמרי: אנחנו מדברים כאן על פסולת.

<איילה תמרי: פסולת יש לה הגדרה בחוק.

<איילה תמרי: חוק הניקיון אומר, פסולת בניין או פסולת גושית, שארי חומרים המשמשים לבנייה או שמשתמשים בהם בקשר לעבודות בנייה לרבות ערימות אדמה וחלקי הריסות של מבנים.

<איילה תמרי: כל זה נמצא בתוך המשאיות שמגיעות בשיירות לאורך כל היום, אחת אחרי השנייה, משאיות כפולות משא שהופכות את הערימות של החול, מכסות את זה בחמרה, שופכות, מיישרים את עם הטרקטור שוב ושוב, איך אני קוראת לזה?

<איילה תמרי: ופלה.

<איילה תמרי: האזור הזה מוגדר על ידי המשרד לאיכות הסביבה בעל רגישות קיצונית מבחינה הידרולוגית ורגישות גבוהה מבחינות אחרות, כולל המסלע.

<איילה תמרי: המסלע הזה הוא גיר קשה, סדוק, מלא מערות.

<איילה תמרי: המים שזורמים שם יורדים במהירות בלי להסתנן בדרך וכבר בעומק של 30-40 מטר נמצא האקוויפר.

<איילה תמרי: אקוויפר ההר, במקרה הזה אקוויפר הירקון.

<איילה תמרי: כמובן השיירות באות ממערב, ממלאות את הוודאיות.

<איילה תמרי: בסופו של דבר מי הגשמים ימשיכו לזרום במורד, הם ימשיכו לזרום הלאה, יגיעו לאן שיגיעו ויזהמו הכול בדרך.

<איילה תמרי: יש חומרים מסוכנים - - -

דוד אמסלם: הבנתי.

דוד אמסלם: תאמיני לי, אני מבין קצת יותר מהר ממה שאת חושבת.

דוד אמסלם: הבנתי שיש שם בעיה של מים, הבנתי שיש בעיות אקולוגיות, בעיה של כל עולם החי, בעיה של אסבסט, מי תהום ועוד.

<איילה תמרי: ישנה הכחשה מוחלטת מטעם הרשויות.

<יעקביאן מרים: אנחנו גרים באזור מוכה אסון מבחינה אקולוגית ובריאותית.

<יעקביאן מרים: הצבא הוא הריבון בשטח, הצבא חייב לקחת אחריות על הבריאות של התושבים.

<יעקביאן מרים: זה לא רק צופים, זה כל האזור.

<יעקביאן מרים: אנחנו מרגישים שטרור אקולוגי לא פחות חמור מטרור מחבלים, אנחנו מתים לאט לאט ואצלנו יש מכת סרטן, השכן שלי חולה, ממש לא בא לי להיות הבאה בתור וגם לא הילדים שלנו.

<יעקביאן מרים: זה מוכח, שריפות הפסולת ידוע, מוכח בריאותית שזה מזיק לנו.

<יעקביאן מרים: אחד הנזקים המידיים זה אסטמה וקשיי נשימה.

<יעקביאן מרים: בגן של הילד שלי, חצי מילדי הגן עם אסטמה וקשיי נשימה.

<יעקביאן מרים: כשאני לוקחת אותו לגן מריחים את הרעל באוויר.

<יעקביאן מרים: אפשר להגיד הרבה על חירבה ציר שסגורה, אבל בלילות הרוח מזרחית, זה עדיין בוער ובלילות זה מגיע אלינו ואנחנו לא יכולים לפתוח כמעט כל שעות היממה.

<יעקביאן מרים: אנחנו יוצאים מהיישוב ויוצאים מהעיר לעבוד אבל אנחנו מרגישים שהפקרנו את הילדים שלנו באזור מסוכן כי הם אלה שנשארים ביישוב, אנחנו הולכים לנשום אוויר קצת יותר נקי אבל הם נשארים פה וכל היום סופגים את הרעל הזה, אם ביום מקלקיליה, בלילה מג'יוס, לפעמים מנבי אליאס, לפעמים מכפר פאלמה בצפון.

<יעקביאן מרים: אדוני היושב ראש, יש מעט מאוד מוקדים, כמה מוקדים בודדים שמזיקים לכל האזורים שלנו.

דוד אמסלם: תודה.

<אילן שדה: אני רוצה לומר, זה קיים גם בצפון השומרון, ברטעה וצריך לומר שזו תופעה, המשך של גניבה, גונבים כבלים של חשמל ומדליקים כדי לנצל את הברזל ועוד ועוד דברים.

<אילן שדה: יש לזה השלכות נוספות.

<אילן שדה: בי"ת, יש תופעה נוספת, יעל הסבירה שהיתה אצלנו שריפה גדולה של גזם והזמנו את מכבי האש, את לוחמי האש.

<אילן שדה: הם אמרו, אין סכנת חיי אדם, באו, ראו שאין סכנה, הסתלקו ולא היו מוכנים לכבות את השריפה.

<אילן שדה: לקח לנו זמן, כיבינו את זה עם עפר אבל זה לא יכול להיות שכיבוי האש לא יהיה חלק מהפתרון.

<יוסי דגן: אסכם את הדברים.

<יוסי דגן: קודם כל, יש לנו בהרבה מקומות שריפות, בוודאי בתחום הרשות הפלסטינית, בנפת קלקיליה.

<יוסי דגן: יש כאן דפוס של עבריינות שיטתית ממוסדת מהרשות הפלסטינית, יש כאן טרור סביבתי מובהק.

<יוסי דגן: יש לי למה להשוות לנפות אחרות בגזרה.

<יוסי דגן: פה זה דבר חריג מאוד, יש לי תושבים חולים, אני כראש רשות לא יכול להסתכל להם בעיניים ולהגיד להם שזה לא בגלל הדבר הזה.

<יוסי דגן: לגבי הוויכוח העובדתי שהיה כאן, בני אלבז והמינהל כן באים לטפל אבל הטיפול כרגע הוא טיפול של לתפוס זבוב זבוב, יתוש יתוש.

<יוסי דגן: הטיפול לא קיים ברמה של ליבש את הביצה וזו בקשתנו.

<אביבה מנצור: אצלנו זו הכחשה מוחלטת.

<שימי אליאל: עבודות בסדרי גודל כאלה שדיברנו דורשות היתר.

<שימי אליאל: אני מבקש דיון נפרד.

יעל גרמן: אני רוצה לדבר על השריפות.

יעל גרמן: אני מודעת לבעיה וגם באתי מקרוב כדי לראות.

יעל גרמן: מה שהתפלאתי, בדיון שהיה במשרד לאיכות הסביבה התברר, שלמעשה קשה לאכוף מכיוון שאין חוק שאוסר הבערת פסולת.

יעל גרמן: אז אני רוצה לומר לך אדוני היושב ראש - - -

<איילה תמרי: יש צו אלוף שאוסר.

דוד אמסלם: סליחה, סליחה.

יעל גרמן: אנחנו ניסחנו הצעת חוק שמדברת על כך שאסור להבעיר פסולת.

יעל גרמן: יותר מזה, הצעת החוק מטילה אחריות גם על בעל המקום.

יעל גרמן: אלא מה, שמשרד המשפטים לא תומך בזה וזה בלשון המעטה.

יעל גרמן: זאת ההזדמנות לבוא ולומר, שאני מבקשת שמשרד המשפטים יתמוך בהצעת החוק משום שזאת הדרך להביא את העבריינים לדין.

דוד אמסלם: בסיכום אני אגיד מה אנחנו נעשה.

תמר זנדברג: תודה על הדיון, אני בהחלט חושבת שהנושאים קשורים, גם אני הייתי, נפגשתי עם ועד הפעולה של התושבים, ראיתי את האפליקציה שהם פיתחו, באמת, מקרה מדהים שהתושבים מובילים את כולנו, גם את הרשויות המקומיות, גם את הכנסת וכו'.

תמר זנדברג: צביקה פיק כתב שלאהבה אין מדינה.

תמר זנדברג: גם לסביבה אין מדינה ואין גבול, אותו מפגע מתפשט בכל האזור ומפריע.

תמר זנדברג: מה כן, יש דפוסים לאיפה זורמת העבריינות הזאת למקומות שקל לה.

תמר זנדברג: אם זה מחוץ לגבולות מדינת ישראל פעם אחת, וכמו במקרה של המפחמות, גם הפסולת, גם הגזם, הרבה פעמים מקורם בגבולות מדינת ישראל, אבל בגלל שהחקיקה במדינת ישראל יותר מתקדמת אז יותר קל לשרוף.

תמר זנדברג: דבר שני, גורמים עבריינים כאן.

תמר זנדברג: חברת הכנסת יעל גרמן, הצעת החוק שלך חשובה ומצוינת, אני חושבת שהוועדה צריכה לקדם ומשרד המשפטים צריך לתמוך, אבל צריך גם לומר, ששריפת הפסולת הזאת היא לא חוקית.

תמר זנדברג: יש חוקים לטיפול בפסולת חקלאית וכל הדברים האלה, הבעיה שלנו שאנחנו הולכים ומחוקקים – שזה חשוב ונקדם את זה ביחד – אבל - - -

יעל גרמן: כדי שלא יהיה תירוץ למה לא אוכפים.

תמר זנדברג: זהו, שהתירוץ הזה גם היום לא צריך להיות כי הפער בין איפה שהחקיקה נמצאת היום יש המון המון לאט להתקדם, חד משמעית מדובר בשריפה לא חוקית והמוקדים האלה צריכים להיות מטופלים כבר עכשיו, ואז שיהיה חסר חוק, נחוקק את החוק בהתאם.

יעל כהן-פארן: יש פה שני נושאים שצריכים לקבל טיפול במקביל.

יעל כהן-פארן: האחד, מה שמעבר לקו הירוק.

יעל כהן-פארן: השני, בתוך הקו הירוק.

יעל כהן-פארן: על השריפות באזור טירה, טייבה, קלנסואה, מדינת ישראל צריכה להשתלט.

יעל כהן-פארן: אנחנו בתוך מדינת ישראל, לא יכול להיות שאין משטרה ואין הגנת הסביבה, אף אחד לא מגיע.

יעל כהן-פארן: ישבתי עם התושבים, שמעתי אותם, אף אחד לא מגיע.

יעל כהן-פארן: הדבר השני, כמו שטיפלנו במפחמות, למה זה קשור?

יעל כהן-פארן: כשאני שלחתי מכתב למתאם פעולות בשטחים ענו לי גם על זה וגם על זה, הם רואים את זה ביחד.

יעל כהן-פארן: הטיפול מאוחד הוא אצלכם.

<בני אלבז: אני מזכיר לכולם, היו 22 כפרים פלסטיניים באזור אבו דיס שביצעו שריפות, היו נזקים לכל הסביבה.

<בני אלבז: הגענו לקרן הניקיון, מימנו לשלוש שנים עבור הכפרים הפלסטיניים העברה לאתרים מוסדרים.

<בני אלבז: אני מוזכר כאן לכולם, פלסטיני, התל"ג שלו הוא 2,200 דולר לשנה, והישראלי הוא 39,000 דולר לשנה.

<בני אלבז: יש פה בעיה קשה מבחינת הפלסטינים להשקיע במשאבים.

יעל גרמן: אתה מציע שהמדינה תממן את זה?

<בני אלבז: קרן הניקיון לקחה 22 כפרים פלסטיניים ודאגה להעברה לשלוש שנים.

<בני אלבז: אותו הדבר עיריית אל בירה, דאגנו לשלוש שנים ואחרי שלוש שנים עיריית אל בירה מעבירה את הפסולת באופן עצמאי לאתר מוסדר, על חשבונה אחרי שהמערכת הזאת התייצבה.

<בני אלבז: יש לנו ביהודה ושומרון 42 אתרים בוערים.

<בני אלבז: באוזר שלכם, קלקליה ושכם יש 12 אתרים.

<בני אלבז: כל מה שהגברת יעקוביאן אמרה היא צודקת לחלוטין.

<בני אלבז: אנחנו הגשנו בקשה לקרן הניקיון, יש פה 42 אתרים, לממן אותם לשלוש שנים.

<בני אלבז: יש דיון בעוד שבועיים בקרן, אני מקווה שזה יאושר ונוכל להתקדם ונמצא מימון לפלסטינים להעברת הפסולת שלהם לאתר מוסדר.

<בני אלבז: בקשר לכוכב יאיר, יום חמישי בבוקר בשעה תשע בבוקר אני נמצא שם עם כל הצוות, אני אשמח שמי שירצה להצטרף ולהראות שיש פה מהומה על לא מאומה.

<אביבה מנצור: אנחנו נגיע לשם.

<ישראל דנציגר: חברים ברשותכם, אין לי זמן להיכנס לפרטים רק ממעוף הציפור, אפתח בדברים שהם חריגים בנוף הציבורי.

<ישראל דנציגר: הנושאים שאנחנו מדברים עליהם בשעה האחרונה קשורים אחד לשני ואפתח ואומר בצורה ברורה, ידינו כרגע אינה משגת.

<ישראל דנציגר: הממשלה כרגע לא יכולה לתת את הפתרון המתאים וההולם, לא לשריפות בשטחים פתוחים וזה בכלל מדינת ישראל ובטוח יותר חזק גם ביהודה ושומרון.

<ישראל דנציגר: וגם אנחנו לא נותנים מענה ראוי לזיהום חוצה גבולות.

<ישראל דנציגר: זיהום חוצה גבולות הוא רחב, הוא גם בשריפות, הוא גם בפסולת, גם בשפכים וכו' וכו'.

<ישראל דנציגר: מכיוון שאנחנו לוקחים אחריות כמנהיגי ציבור, זיהינו את האתגר הזה והמשרד שלי גיבש תכנית לאומית גם לשריפות בשטחים פתוחים וגם לטיפול בזיהום חוצה גבולות.

<ישראל דנציגר: לצערי הפער מאוד גדול ובשביל ליישם את התכנית הזאת ייקח גם זמן ומשאבים.

<ישראל דנציגר: הפערים הם: אחד, בכל התחומים של חקיקה ותקינה, לא ניכנס עכשיו לפרטים, אבל מיפינו אותם.

<ישראל דנציגר: פערים בתחום של פיקוח ואכיפה אחוד.

<ישראל דנציגר: בכוונה אני שם את המילה אחוד כי זה דבר שבלעדיו לא ייקרה.

<ישראל דנציגר: שלוש, כל הנושא של תמיכה וסבסוד בתחום של מתקנים, שינוע פסולות וכו' וכו'.

<ישראל דנציגר: למה אני מלאה אתכם בכל הפרטים האלה?

<ישראל דנציגר: אני מבקש מהוועדה הזאת לסייע לנו כמו שסייעתם לנו בתחום המפחמות, לקחת נושאים לאומיים, זיהום חוצה גבולות ושריפות בשטחים פתוחים ולעזור לנו להשתפר בתור ממשלה ולהניע תכנית לאומית שאנחנו נוביל.

<ישראל דנציגר: לצורך זה אני מבקש מכם שתעשו מעקב שוטף ושיהיו פה גורמים גם של ביטחון פנים, גם של כב"א, גם של משטרה וגם של האוצר כי אחרת לא אצליח ללא הגורמים האלה כדי שנוכל להתניע את זה מהר.

<אביבה מנצור: תעצור את המשאיות.

דוד אמסלם: רבותי, לגבי הנושא הזה, הדיון הזה בוודאי לא דיון שאנחנו יכולים להיכנס אליו ברמה של 20 דקות.

דוד אמסלם: מה שאני כן אעשה, אני הבנתי את האירוע, אני גם קושר אותו לאירועים האחרים.

דוד אמסלם: אני אקיים דיון אצלי פה בוועדה, אני מבקש לזמן את האוצר, את משרד המשפטים, את מנכ"ל המשרד להגנת הסביבה, את בני אלבז וראש המינהל האזרחי.

דוד אמסלם: נזמן את נציב הכבאות, משטרת ישראל, גם את יוסי דגן וגם את שימי אליאל.

דוד אמסלם: נקדיש לנושא הזה שעתיים, לפחות נתחיל להבין את העסק ולבנות צירים לאן העסק הזה צריך ללכת.

דוד אמסלם: הדיון מבחינתי יהיה על שני נושאים, כל הנושא של זיהום חוצה גבול, כל עודפי עפר ופסולת בניין שעוברת מכאן לשם, מכיוון ששם זה כמעט חינם ופה זה עולה יקר, אולי מישהו מצא רעיון של חצי מחיר.

דוד אמסלם: ונושא שני, כל השריפות באזורים החקלאיים שנמצאים אצלנו.

דוד אמסלם: אלה שני הנושאים שנקיים דיון לגביהם.

דוד אמסלם: תודה רבה.

דוד אמסלם: אני רוצה להודות לכולם, תודה רבה, הישיבה נעולה.